ঢাকা উত্তর ও গাজীপুরের নির্বাচন নিয়ে আদালতে করা রিটের পর মানুষের মনে এই ধারণা হওয়াও অস্বাভাবিক নয় যে, সরকার যখন যেখানে নির্বাচন চায়, সেখানে নির্বাচন হয়। যখন চায় না, নির্বাচন হয় না। এর আগে কয়েক বছর ঢাকা সিটির নির্বাচন আটকে রাখা হয়েছিল তথাকথিত সীমানাসংক্রান্ত জটিলতার কারণে। এমনকি সিটি করপোরেশন উত্তর-দক্ষিণে ভাগ হওয়ার পরও অনেক দিন প্রশাসক দিয়ে চালানো হয়েছে। যেখানে সংবিধানের দোহাই দিয়ে অনির্বাচিত তত্ত্বাবধায়ক সরকারব্যবস্থা বাতিল করা হলো, সেখানে কীভাবে অনির্বাচিত প্রশাসক দিয়ে স্থানীয় সরকারের কোনো গুরুত্বপূর্ণ প্রতিষ্ঠান চলতে পারে? আর জনগণ যাঁকে নির্বাচিত করেন, একজন যুগ্ম সচিবের সই করা কাগজ দিয়ে তাঁকে পদচ্যুত করা আইনের অপপ্রয়োগও বটে। ২০১৩ সালের নির্বাচনে পাঁচ সিটিতেই বিএনপি-সমর্থিত (তখনো দলীয় প্রতীকে নির্বাচন চালু হয়নি) প্রার্থী জয়ী হলেও একজন ছাড়া বাকি চারজনকে স্থানীয় সরকার মন্ত্রণালয়ের আদেশে পদচ্যুত করা হয়েছিল। পরে উচ্চ আদালতে গিয়ে তাঁরা সবাই পদ ফিরে পেয়েছেন। গাজীপুরের বিষয়ে যদি এক সপ্তাহের মধ্যে আইনি জটিলতা কাটানো সম্ভব হয়, ঢাকা উত্তরের জটিলতা কেন গত পাঁচ মাসেও কাটল না, সেই কৈফিয়ত ইসিকে দিতে হবে।